"माश्टर जी, में हून तवी दा ए बाहेया टप्पियै बिंद पार जाना ऐ। मन ते करा करदा हा जे तुन्दे कन्ने होर अग्गें तगर चलां पर उस ग्रां औना ऐ रेंजर साह्ब नै। इक तफ्तीश करनी ऐ उनें। अज्जै दा दिन मिगी म्हेशां चेतै रौह्ग। जम्मूलोचनै बारै ते डीडो बारै समें दा न्यां दिक्खो! कपटियें गी राज सिंहासन ते नामबरी जुड़ी गेई ते सच्चे बलिदानी गी जड़ें जंगलें दा औखा जीन ते कन्ने डाकू होने दी बदनामी! अग्ग लग्गै इस झूठे इतिहासै गी। तुसें कुत्थें तगर जाना मिथे दा ऐ माश्टर जी? दूर नईं जाएओ। ओ आवै करदे न शहरा दो जनें। कन्ने खच्चर ऐ। नगरोटे तगर इन्दे कन्ने तुसें साथ होई जाना ऐ। उत्थें ठण्डे पानी दा खूह् ऐ। बेइयै किज खाई पीयै बिन्द बसां करेओ ते परती आवेओ टांगा बी थोई जन्दा ऐ ते ‘बस’ बी औन्दी जन्दी रौह्न्दी ऐ। ते मिगी देओ आज्ञा। अच्छा, नमस्ते माश्टर जी।"